รัฐบาลไทย-ข่าวทำเนียบรัฐบาล-รักษาการผู้ว่าฯ กาฬสินธุ์ เผยสามารถอุดพนังกั้นน้ำชีเรียบร้อยแล้ว พร้อมสั่งการหน่วยงานที่เกี่ยวข้องเร่งสำรวจผลกระทบความเสียหายเพื่อพิจารณาให้ความช่วยเหลือประชาชนต่อไป
วันอังคารที่ 25 ตุลาคม 2565
รักษาการผู้ว่าฯ กาฬสินธุ์ เผยสามารถอุดพนังกั้นน้ําชีเรียบร้อยแล้ว พร้อมสั่งการหน่วยงานที่เกี่ยวข้องเร่งสํารวจผลกระทบความเสียหายเพื่อพิจารณาให้ความช่วยเหลือประชาชนต่อไป
รักษาการผู้ว่าฯ กาฬสินธุ์ เผยสามารถอุดพนังกั้นน้ําชีเรียบร้อยแล้ว พร้อมสั่งการหน่วยงานที่เกี่ยวข้องเร่งสํารวจผลกระทบความเสียหายเพื่อพิจารณาให้ความช่วยเหลือประชาชนต่อไป
วันนี้ (25 ต.ค. 65) นายศุภศิษย์ กอเจริญยศ รองผู้ว่าราชการจังหวัดกาฬสินธุ์ รักษาราชการผู้ว่าราชการจังหวัดกาฬสินธุ์ เปิดเผยว่า เมื่อคืนที่ผ่านมา (วันที่ 24 ต.ค.65) ตนพร้อมด้วยนายธวัชชัย รอดงาม นายปราชญา อุ่นเพชรวรากร รองผู้ว่าราชการจังหวัดกาฬสินธุ์ และเจ้าหน้าที่ที่เกี่ยวข้อง ร่วมกับแขวงทางหลวงกาฬสินธุ์ แขวงทางหลวงชนบทกาฬสินธุ์ สํานักชลประทานที่ 6 ขอนแก่น องค์การบริหารส่วนจังหวัดกาฬสินธุ์ องค์กรปกครองส่วนท้องถิ่นในพื้นที่ และภาคเอกชน ร่วมลงพื้นที่อําเภอฆ้องชัย และอําเภอกมลาไสย เพื่อติดตามสถานการณ์อุทกภัย และการประกอบบรรจุหินขนาดใหญ่ลงในกล่องเกเบี้ยนลวดเหล็กตาข่าย (Gabion boxes) บริเวณลานหน้าศูนย์ปฏิบัติธรรมท่าวังหิน ตําบลฆ้องชัยพัฒนา และบริเวณลานหน้าทางเข้าเขื่อนวังยาง ตําบลลําชี เพื่อนําไปซ่อมแซมพนังกั้นน้ําลําน้ําชีที่ขาด ตรงหลัก กม.ที่ 6 บ้านสะดําศรี ตําบลลําชี อําเภอฆ้องชัย จังหวัดกาฬสินธุ์ ซึ่งเกิดความเสียหายตั้งแต่คืนวันที่ 16 ตุลาคม เป็นระยะทาง 50 เมตร โดยสามารถซ่อมแซมพนังกั้นลําน้ําชีได้เสร็จสิ้นในเวลา 21.39 น.
นายศุภศิษย์ กอเจริญยศ รองผู้ว่าราชการจังหวัดกาฬสินธุ์ รักษาราชการผู้ว่าราชการจังหวัดกาฬสินธุ์ กล่าวว่า จากการลงสํารวจถนนเส้นทางกาฬสินธุ์-ร้อยเอ็ด ร่วมกับแขวงทางหลวงกาฬสินธุ์ ช่วงจุดบ้านหนองบัวไปบ้านโจด ตําบลเจ้าท่า อําเภอกมลาไสย ระยะทางประมาณ 2 กม. ซึ่งถูกน้ําท่วมตั้งแต่วันที่ 22 ต.ค 65 พบว่าในขณะนี้ระดับน้ําได้ลดลงแล้ว ทําให้รถบรรทุกและรถกระบะยกสูงสามารถสัญจรผ่านไปได้ จึงได้ทําการเปิดเส้นทางสายดังกล่าว พร้อมทั้งแจ้งประชาสัมพันธ์ประชาชนผู้ใช้รถในพื้นที่ที่มีความจําเป็นจะต้องสัญจร หากมีความจําเป็นจะต้องสัญจรเข้าจังหวัดกาฬสินธุ์ ให้เลี่ยงไปใช้เส้นทางจังหวัดร้อยเอ็ด ผ่านอําเภอเชียงขวัญ เข้าอําเภอร่องคํา จังหวัดกาฬสินธุ์ ก่อน โดยคาดว่าในวันนี้ จะสามารถเปิดให้รถเล็กผ่านได้ เนื่องจากได้มีการเปิดประตูระบายน้ํา และมีการผันน้ําลงสู่แม่น้ําชีที่บ้านแจ้งจม ก่อนที่จะไหลผ่านถนนเส้นกาฬสินธุ์-ร้อยเอ็ด ซึ่งตนได้ให้นโยบายกับหน่วยงานที่เกี่ยวข้องให้คํานึงถึงระบบเศรษฐกิจของจังหวัด และความปลอดภัยของพี่น้องประชาชน เป็นสําคัญ
“ขณะนี้ยังคงมีสถานการณ์น้ําเอ่อล้นและท่วมขังในบริเวณถนน 2 ช่วง (บ้านหัวแฮด - บ้านท่ากลาง) ได้แก่ ช่วงที่ 1 บริเวณ กม.23 - กม.24 ระดับน้ําสูง 65 - 70 ซม. ในช่วงที่ 1 นี้ จังหวัดกาฬสินธุ์ได้ประกาศปิดการจราจรเป็นการชั่วคราว เพื่อป้องกันความเสียหายที่อาจเกิดขึ้นแก่ทรัพย์สินและชีวิตของพี่น้องประชาชน ส่วนในช่วงที่ 2 บริเวณ กม.25 - กม.27 ระดับน้ําสูง 35 – 40 ซม ในช่วงนี้ได้เปิดเส้นทางให้รถใหญ่สามารถสัญจรผ่านได้” นายศุภศิษย์ฯ กล่าว
.
นายศุภศิษย์ กอเจริญยศ กล่าวเพิ่มเติมว่า สําหรับการติดตั้งกล่องเกเบี้ยนลวดเหล็กตาข่าย (Gabion boxes) บริเวณลานหน้าศูนย์ปฏิบัติธรรมท่าวังหิน ตําบลฆ้องชัยพัฒนา และบริเวณลานหน้าทางเข้าเขื่อนวังยาง ตําบลลําชี ที่ถูกกระแสน้ําพัดพังทลาย ซึ่งเจ้าหน้าที่ และจิตอาสาในพื้นที่ ได้ร่วมกันทําอย่างแข็งขันและต่อเนื่อง กระทั่งสามารถซ่อมแซมปิดพนังกั้นน้ําลําน้ําชีที่ถูกกระแสน้ําพัดพังทลายได้สําเร็จ เมื่อเวลาประมาณ 21.39 น. เมื่อวานนี้ (24 ต.ค. 65) และได้ทําการตรวจสอบบริเวณที่ซ่อมแซมมีความแข็งแรงตามมาตรฐาน ทั้งนี้ คาดว่าระดับน้ําในเส้นทางดังกล่าวจะเริ่มลดลง และสามารถใช้สัญจรไปมาได้ตามปกติ ทั้งยังจะช่วยลดปริมาณมวลน้ําเข้าท่วมพื้นที่กาฬสินธุ์อีกด้วย
“ขอชื่นชมการทํางานของทีมเจ้าหน้าที่ จิตอาสา รวมถึงภาคีเครือข่าย ที่เป็นกําลังสําคัญในการช่วยทําให้ภารกิจการซ่อมแซมพนังกั้นน้ําในครั้งนี้สําเร็จลุล่วง แม้จะใช้ระยะเวลายาวนานถึง 6 วัน แต่ทุกคนต่างมีความมุ่งมั่นตั้งใจที่จะบรรเทาสถานการณ์ให้คลี่คลาย เพื่อบรรเทาความเดือดร้อนทําให้พี่น้องประชาชนกลับมาใช้ชีวิตได้อย่างปกติสุขโดยเร็ว และขอขอบคุณองค์การบริหารส่วนจังหวัดกาฬสินธุ์รวมทั้งองค์กรปกครองส่วนท้องถิ่นทุกแห่งที่ให้ความช่วยเหลืออย่างเต็มศักยภาพในทุกด้าน ทั้งด้านการสนับสนุนเจ้าหน้าที่และเครื่องจักรเครื่องสูบน้ําลงพื้นที่ การสนับสนุนอุปกรณ์ให้ทีมแพทย์ร่วมลงพื้นที่ รวมถึงการมอบถุงยังชีพ ฯลฯ โดยหลังจากนี้ จังหวัดจะได้บูรณาการร่วมกับหน่วยงานที่เกี่ยวข้องเร่งสํารวจความเสียหายและพิจารณาให้การเยียวยาช่วยเหลือประชาชนตามระเบียบของทางราชการต่อไป” นายศุภศิษย์ฯ กล่าวในช่วงท้าย